Morten Abel

**Morten Abel Knutsen** (født 1962) er en norsk musiker. Han er kjent som soloartist og som vokalist i Stavanger-bandet The September When. 

Han fikk sitt gjennombrudd med bandet Mods i begynnelsen av 1980-årene. Etter suksessen med Mods startet han og to andre Mods-medlemmer bandet The September When som ble oppløst og senere gjenforent i 2008. Midt i 1990-årene var han frontfigur i Peltz, før han startet som soloartist i 1997. 

Han har vunnet fire Spellemannpriser som soloartist, blant andre Årets spellemann for 2001 og hedersprisen for 2014. I tillegg har han vært nominert til fire Spellemannpriser og vunnet en Spellemann sammen med The September When. Han ble innlemmet i Rockheim Hall of Fame i 2018 etter fem nominasjoner. Posten Norge hedret han med et eget frimerke i 2012.

## Bakgrunn
Morten Abel bodde i Bodø til han var 15 år, før familien flyttet til Stavanger. 

Der ble han med i bandet Catrix, som senere ble kjent som Mods. Mods, som skrev norsk rock på stavangersk, ga ut albumene *Revansj* (1981), *Amerika* (1982) og *Time Machine* (1984), med hits som «Tore Tang» og «Meg må du hilsa på». 

Etter Mods startet Abel bandet The September When sammen med tidligere Mods-medlemmer, og de ga ut fire album mellom 1989 og 1994, med hits som «Bullet Me», «Can I Trust You» og «Cries Like a Baby». Bandet ble oppløst i 1996, men gjenforent i 2008. Abel startet også bandet Peltz i 1994 med Espen Noreger (trommer) og Kjetil Netteland (bass). Bandet ga ut albumet *Coma* (1996), med singelen «Threat to Me».

## Solokarrieren
Morten Abel ga i 1985 ut sin første solosingel «It's Your Life»/«See You Around, Peter» under navnet Abel Knutsen.  

Den virkelige solokarrieren startet i 1997 med hans første soloalbum *[[Snowboy]]*. Albumet ble produsert av Abel sammen med Knut Bøhn og Glenn Rosenstein. 

Etter *Snowboy* ga han ut i 1999 ut albumet *[[Here We Go Then, You and I]]*. Albumet ble produsert av Abel og Steve Lovell.

Etter dette albumet kom han ut med *[[I'll Come Back and Love You Forever]]* i 2001. Albumet var det første som Børge Fjordheim, Abels faste trommeslager, var med å produsere. Albumet førte også til at han ble ble kåret til Årets spellemann under Spellemannprisen 2001. Han vant klassen popsolist for albumet og vant klassen årets låt for tittelsporet. Han mottok oigså Gammleng-prisen i klassen pop i 2002.

Abels fjerde studioalbum *[[Being Everything, Knowing Nothing]]* som ble produsert av Abel, Fjordheim og Yngve Sætre, ble utgitt i 2003. 

29. november 2004 kom et dobbelt samlealbum og en live-DVD. I forbindelse med samlealbumet la Abel ut på en norgesturné sammen med Lene Marlin og Bertine Zetlitz.

Morten Abels femte studioalbum heter *[[Some of Us Will Make It]]* og ble utgitt i Norge 27. november 2006. Albumet ble produsert av Abel, Fjordheim og Jørgen Træen. 

I januar 2013 gjorde Abel comeback med singelen «Lost», samtidig som han deltok i TV 2-serien *[[Hver gang vi møtes]]*, der første episode hadde over én million seere. Han annonserte også planene om et nytt soloalbum med utgivelsesdato rundt juni 2013.

Han ble tildelt hedersprisen under Spellemannprisen 2014.

Den 2. mars 2015 kom det første norskspråklige soloalbumet ut, *[[I Fullt Alvor]]*. Dette albumet ble produsert av Odd Nordstoga. Den 2. mars 2018 ga han ut albumet *[[Evig Din]]*, som var hans andre norskspråklige soloalbum. I september 2021 ga han ut sitt tredje album på norsk, med tittelen *Bare prøv deg, sjelefred*. Dette albumet fikk god mottagelse hos norske musikkanmeldere. 

På sin 60 årsdag, 15 oktober 2022, slapp Morten Abel sitt fjerde norskspråklige soloalbum med tittelen *Endelig Seier.* Innspillingen av albumet er dokumentert i en minidokumentar. 

## Bøker, film, scene og kunst
Abel har medvirket som skuespiller i spillefilmene: *[[Hodet over vannet]]* (1993), *[[Alt for Egil]]* (2004) – hvor han spiller seg selv, *[[Yohan – Barnevandreren]]* og sist i TV2's påskekrim Mord i Sogn (2026). 

I 2009 gav han ut sin debutroman *Temmelig mye juling* på Schibsted forlag. 

Samme år debuterte han som teaterskuespiller i stykket *Sladder* på Rogaland Teater. Han komponerte dessuten musikken til et teaterstykke basert på Knut Hamsuns *[[Konerne ved Vandposten]]*. I 2011 hadde han tittelrollen i *The black rider* på Hålogaland teater.

Morten Abel er også utdannet billedkunstner ved Kunstskolen i Stavanger. Han spesialiserer seg innen maleri og grafikk og har hatt flere utstillinger, blant annet i Stavanger, Sarpsborg og Larvik.

## Anklage om voldtektsforsøk
I 2007 under en sending av NRK P3-radioprogrammet *Mina* med Mina Hadjian ble Abel og regissør Marius Holst anklaget av kunstner Marianne Aulie for å ha forsøkt å voldta henne på midten av 1990-tallet. Aulie og Hadjian ble senere kritisert for sendingen og intervjuet, mens Abel og Holst avviste anklagene gjennom sine advokater.

## Diskografi

### Album
* 1997 *[[Snowboy]]*
* 1999 *[[Here We Go Then, You and I]]* 
* 2001 *[[I'll Come Back and Love You Forever]]*
* 2003 *[[Being Everything, Knowing Nothing]]*
* 2004 *[[Morten Abel (album)|Morten Abel]]* (Best of, 2CD)
* 2005 *[[Give Texas Back to Mexico]]* (Samlealbum, bare utgitt i Sverige)
* 2006 *[[Some of Us Will Make It]]*
* 2015 *[[I fullt alvor]]*
* 2018 *[[Evig din (Morten Abel-album)|Evig din]]*
* 2021 *[[Bare prøv deg, sjelefred]]*
* 2022 *Endelig seier*
* 2026 *Full Of Dreams*

### DVD-utgivelser
* 2003 *[[Being Everything, Knowing Nothing]]*
* 2004 *[[Live DVD]]*

### EP
* 2010 *Big-5: Morten Abel*

## Bibliografi
* 2009 *Temmelig mye juling* ISBN13 9788251627337 

## Priser og nominasjoner

## Referanser


## Eksterne lenker
* 
* 
*